Der er fuld fart på væksten hos den nordjyske virksomhed PowerCon, som blandt andet laver landstrømanlæg til krydstogtskibe. Faktisk er der så meget fart på, at virksomheden må prioritere, hvilke opgaver de tager. Derfor er nyuddannede ingeniører en højt efterspurgt vare, og de nye ansøgningstal fik også Søren Bunch, som er Head of Project Execution hos PowerCon, til at spærre øjnene op. -	Det er selvfølgelig voldsomt bekymrende for os, at vi ikke kan tiltrække den mængde kvalificeret arbejdskraft, som er nødvendig for os, siger han. Hvis der ikke er tilstrækkeligt med nye ingeniører, kan det forhindre virksomheden i at vækste. -	Det er problematisk, at vi godt kunne "oppe vores game", for at sige det mildt, men vi ikke kan få de mennesker, som det kræver, lyder det. Generelt fald i ansøgninger Det er ikke kun ingeniøruddannelserne på Aalborg Universitet, som har oplevet fald i antallet af ansøgere. På landsplan ses et generelt fald i, hvor mange der har søgt en videregående uddannelse. I år har i alt 79.737 søgt ind på en videregående uddannelse – det er et fald på cirka 14 procent i forhold til sidste år. Nedgangen i ansøgere kommer dog ikke som den helt store overraskelse i Aalborg: -	Vi havde forventet et fald, fordi de unge, på grund af corona, ikke har haft mulighed for at tage på højskole, rejse ud og så vider, forklarer Anne Marie Kanstrup, prorektor ved Aalborg Universitet. Særlige indsatser skal tiltrække ansøgere Anne Marie Kanstrup fortæller videre, at der gøres en stor indsats for at tiltrække ansøgere til netop ingeniøruddannelserne på Aalborg Universitet: -	Vi gør en specifik indsats for ingeniørfagene med for eksempel et arrangement som Girls’ Day in Science, som skal trække flere kvinder til ingeniørfagene, lyder det. I Hadsund håber Søren Bunch, at de hos PowerCon også i fremtiden kan få de kandidater, de har brug for, så virksomheden kan vokse. -	Vi fortsætter med at søge efter nye, unge kandidater, er meldingen fra Søren Buch.
Antallet af ansøgninger til civil- og diplomingeniøruddannelserne på Aalborg Universitet er faldet med 11,3 procent siden sidste år – hos PowerCon i Hadsund er ingeniører en mangelvare.